Илъэси 101-кIэ зыпэплъа
Германием и бундестагым дыгъуасэ щыхэплъащ Уэсмэн империем ермэлыхэм геноцид зэракIэлъызэрихьар къэлъытэным теухуа дэфтэрым.
Парламентым и депутатхэм я нэхъыбапIэм резолюцэр къащтащ зэдэарэзыуэ, цIыхуитI къудейщ а Iуэхум шэч къытезыхьэу къахэкIар. 1915 гъэм ермэлыхэм леишхуэ къазэрытехьар пхущIэхъумэнукъым, дунейпсо тхыдэм ар къыхощыж зэгуэр ялэжьа щIэпхъаджагъэхэм я нэхъ гущIэгъуншэ дыдэ- хэм ящыщу. ХьэкIэкхъуэкIагъэ хэлъу зэтраукIа цIыху лажьэншэхэм я бжыгъэр ущымыуэу, дауи, къыпхуэгъэлъэгъуэнукъым, ауэ тхыдэджхэм я нэхъыба-пIэр арэзы тохъуэ ермэлыхэм ящыщу а зэманым мелуанрэ ныкъуэрэ зэтраукIауэ зэрыщытам.
Тыркум и лIыкIуэу Германием щыIэр и къэралым ириджэжащ, Бундестагым ича лъэбакъуэр игу темыхуэу. Тыркум и президент Эрдоган Реджеп Тайип, премьер-министр Йылдырым Бинали сымэ игъэгубжьащ депутатхэм я унафэм икIи жаIащ абы я къэралыр зэи зэремыувэлIэнур.
Апхуэмыдэу, Армением Iэгуауэ щыхуаIэтащ лIыгъэ къызыкъуэкIауэ къалъытэ депутатхэм. «Дуней псор илъэси 101-рэ хъуауэ поплъэ Тыркум и тхыдэм и гупэ хуигъэзэжыным, а щIэпхъаджагъэр я деж зэры-щалэжьамкIэ зиумысыжыным», — жиIащ Арме-нием нэгъуэщI къэрал IуэхухэмкIэ и министр Налбандян Эдвард.
А унафэр Бундестагым кърамыгъэщтэну яужь итахэри мащIэкъым, депутатхэм ящыщ куэд нэхъапэIуэкIэ ягъэшынэнуи хэтащ, электрон пощткIэ абыхэм тхыгъэ «ткIыбжьхэр» хуагъэхьащ. Резолюцэм и проектыр зыгъэхьэзыра, «удзыфэхэр» партым и унафэщIхэм ящыщ Оздемир (УнащIэ) Джем жиIащ абы къыIэрыхьа тхыгъэхэм ар епцIыжакIуэу, ермэлыхэм ящыщ террористу, уеблэмэ нацисту къызэрыщалъытар. Тыркум иIэпхъукIауэ Германием щыпсэухэм ящыщщи, Оздемирым нэхъри щIытракъузар арауэ къыщIэкIынщ. «Геноцид» псалъэхэр а Iуэхум ехьэлIауэ къэзыгъэсэбэп журналистхэми хуагъэхьащ зэрагъэшынэ тхыгъэхэр. Псалъэм папщIэ, мыпхуэдэу зыхуатхахэри яхэтщ абыхэм: «Уэ лъэныкъуэ уегъэзын хуейщ», «Уэ Динк Грант зэрылIам хуэдэущ узэрылIэнур» (а журналистыр тырку националистым 2007 гъэм иукIауэ щытащ).
